‘ไซเบอร์’ปิดปริ่มจองเจ้าของยกขายบิ๊กล็อต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — CYBER น้องใหม่ปิดปริ่มจอง 1.63 บาท ผู้บริหารแจงเฉือนขายบิ๊กล็อต 22 ล้านหุ้น ให้คู่ค้าที่สนใจลงทุน 
หุ้นบริษัท ไซเบอร์แพลนเน็ต (CYBER) ซื้อขายวันแรกในตลาดหลักทรัพย์ เอ็ม เอ ไอ (mai) ราคาเปิด 1.70 บาท ขึ้นไปสูงสุด 1.79 บาท และช่วงบ่ายไหลลงมาปิด 1.63 บาท พ้นจองเล็กน้อย 0.03 บาท หรือ 1.87% มูลค่าซื้อขาย 466.94 ล้านบาท 
วันเดียวกันช่วงเช้า พบรายการซื้อขายรายใหญ่ (บิ๊กล็อต) จำนวน 10 รายการ รวม 22 ล้านหุ้น มูลค่า 35.2 ล้านบาท ราคาเฉลี่ยหุ้นละ 1.60 บาท 
นายชนินทร์ วานิชวงศ์ กรรมการผู้จัดการ CYBER เปิดเผยว่า หุ้นบิ๊กล็อตที่ถูกขายออกมา เป็นหุ้นเดิมของครอบครัววานิชวงศ์ ซึ่งไม่ติดระยะเวลาห้ามขาย (ไซเลนต์พีเรียด) และเป็นการขายเพียงบางส่วนให้กับคู่ค้า นักลงทุนรายใหญ่ เนื่องจากบริษัท ไอวี โกลบอล ผู้จัดจำหน่ายขอให้จัดสรรหุ้นเพิ่มเติม หลังจากจำนวนหุ้นไอพีโอที่เสนอขายทั้งหมด 60 ล้านหุ้น ไม่เพียงพอต่อความต้องการ เห็นได้จากช่วงที่เสนอขายวันที่ 1113 พ.ค. สามารถขายหุ้นหมดภายในครึ่งเช้าของวันแรกแล้ว 
“ครอบครัววานิชวงศ์ขายหุ้นเดิมออกมาหลักล้านหุ้น เป็นสัดส่วนที่น้อยมาก เนื่องจากหุ้นส่วนใหญ่ติดไซเลนต์พีเรียด เข้าใจว่าที่ปรึกษาได้ติดต่อไปยังผู้ถือหุ้นอื่นด้วย ขณะเดียวกันก็ไม่ทราบจำนวนหุ้นของผู้ถือหุ้นรายอื่นที่ขายออกมา” 
นายชนินทร์ กล่าวว่า ราคาขายบิ๊กล็อตเท่ากับราคาไอพีโอ 1.60 บาท เพื่อให้เกิดความเป็นธรรม โดยไม่ห่วงว่าจะฉุดราคาหุ้นบนกระดาน และยอมรับว่า CYBER เป็นหุ้นที่เข้าซื้อขายท่ามกลางความวุ่นวายทางการเมือง แต่กลับมีผู้ลงทุนต้องการหุ้นจำนวนมาก 
สำหรับ CYBER เป็นหุ้นตัวแรกที่ตัดสินใจเข้าซื้อขายในตลาดเอ็ม เอ ไอ ท่ามกลางความวุ่นวายทางการเมือง เป็นเหตุให้เลื่อนซื้อขายจากวันที่ 21 พ.ค. มาเป็นวันที่ 27 พ.ค. และยังเป็นหุ้นตัวแรกที่ย้ายมาทำพิธีเปิดการซื้อขายที่ชั้น 2 ห้องสมุดมารวย ที่ศูนย์การค้าเอสพละนาด เนื่องจากอาคารตลาดหลักทรัพย์ปิดทำการ เพราะถูกเผาจากการชุมนุม